Универзитет у Новом Саду

**ПОЉОПРИВРЕДНИ ФАКУЛТЕТ**

Број: 1000-574/1

Дана: 22.05.2017.

Универзитет у Новом Саду

СЕНАТ

У прилогу акта, а сходно члану 59. став 4. Правилника о поступку утврђивања повреде Кодекса о академском интегритету Универзитета у Новом Саду, достављамо вам Одлуку Наставно-научног већа Пољопривредног факултета о примени Правилника о поступку утврђивања повреде Кодекса о академском интегритету који је донео Универзитет у Новом Саду, на поступак утврђивања одговорности за повреду Кодекса о академском интегритету Пољопривредног факултета Нови сад у првом степену, дел.бр. 1000/0102 Број: 564/4 донету на данашњој седници Већа.

С поштовањем,

Прилог: Одлука Наставно-научног већа

 ДЕКАН

Проф.др Недељко Тица

УНИВЕРЗИТЕТ У НОВОМ САДУ

ПОЉОПРИВРЕДНИ ФАКУЛТЕТ

 **Наставно-научно веће**

1000/0102 Број: 564/4

 22.05.2017. године

На **XXVIII** редовној седници НАСТАВНО-НАУЧНОГ ВЕЋА Пољопривредног факултета одржаној **22.05.2017.** године са почетком у **8,00** часова у Сали за седнице, на предлог председника Већа Факултета, Веће једногласно доноси следећу

**О Д Л У К У**

**о примени Правилника о поступку утврђивања повреде Кодекса о академском интегритету који је донео Универзитет у Новом Саду, на поступак утврђивања одговорности за повреду Кодекса о академском интегритету Пољопривредног факултета Нови Сад у првом степену**

1. Одређује се примена Правилника о поступку утврђивања повреде Кодекса о академском интегритету који је донео Универзитет у Новом Саду, на поступак утврђивања одговорности за повреду Кодекса о академском интегритету Пољопривредног факултета Нови Сад у првом степену.

2. Ову Одлуку доставити Сенату Универзитета у Новом Саду.

**О б р а з л о ж е њ е**

 Правилником о о поступку утврђивања повреде Кодекса о академском интегритету који је донео Универзитет у Новом Саду, који је ступио на снагу 21.04.2017.године, члан 59.став 4., предвиђена је могућност да високошколска установа одлучи да на првостепени поступак примењује овај Правилник, не доносећи властити, уз обавезу да о томе обавести стручни орган Универзитета. Сагласно наведеном, а уз оцену да властити општи акт ни у чему не би могао другачије да нормира ову област, Веће је једногласно одлучило као у диспозитиву.

 **Председник**

 **Наставно-научног већа**

 **Проф. др Недељко Тица, декан**

Универзитет у Новом Саду

**ПОЉОПРИВРЕДНИ ФАКУЛТЕТ**

Број: 1000-351/5

Дана: 03.04.2017.

Универзитет у Новом Саду

СЕНАТ

У прилогу акта, а сходно члану 66. став 3 Кодекса о академском интегритету Универзитета у Новом Саду, достављамо вам Кодекс о академском интегритету Пољопривредног факултета, донешен на данашњој седници Наставно-научног већа, ради оцене да ли је усклађен са ''Основама за кодекс о академском интегритету на високошколским установама у Републици Србији'', које је донео Национални савет за високо образовање.

С поштовањем,

 ДЕКАН

Проф.др Недељко Тица

Универзитет у Новом Саду

**ПОЉОПРИВРЕДНИ ФАКУЛТЕТ**

Број: 1000-351/5

Дана: 03.04.2017.

На основу члана 66. став 2 Кодекса о академском интегритету Универзитета у Новом Саду, а у складу са чланом 50. Статута Пољопривредног факултета Нови Сад, Наставно-научно веће Пољопривредног факултета Нови Сад, на XXVI седници одржаној дана 03.04.2017. године, доноси

КОДЕКС

О АКАДЕМСКОМ ИНТЕГРИТЕТУ
ПОЉОПРИВРЕДНОГ ФАКУЛТЕТА НОВИ САД

I ОСНОВНЕ ОДРЕДБЕ

Кодекс о академском интегритету и његова функција

Члан 1.

Кодексом о академском интегритету Пољопривредног факултета Нови Сад (у даљем тексту: Кодекс) на Пољопривредном факултету Нови Сад (у даљем тексту: Факултет) штити се и чува достојанство професије, унапређивање моралних вредности, заштита вредности знања.

Кодекс има и функцију подизања свести о одговорности свих чланова академске заједнице.

Академска заједница

Члан 2.

Члановима академске заједнице у смислу Кодекса сматрају се: наставно и научно особље, студенти и ненаставно особље.

Кодекс се примењује и на лица која нису чланови академске заједнице, али учествују у раду Факултета.

Обавеза поштовања Кодекса

Члан 3.

Чланови академске заједнице дужни су да се у професионалном деловању придржавају правила Кодекса.

Уколико у јавном деловању иступају као чланови академске заједнице, а не као приватна лица, правила Кодекса ће се примењивати и на јавно деловање.

Друге врсте одговорности

Члан 4.

Поступцима, који су прописани Кодексом, штите се вредности које су њиме прописане.

Утврђивање одговорности за повреду Kодекса не представља замену за грађанску, кривичну, управну, дисциплинску и другу одговорност, као ни друге облике одговорности који су прописани законом и општим актима Факултета и Универзитета у Новом Саду (у даљем тексу: Универзитет).

Односи међу члановима академске заједнице

Члан 5.

Чланови академске заједнице обавезни су да одржавају и негују односе сарадње, која мора бити заснована на међусобном уважавању, поштовању и разумевању. Сви чланови академске заједнице дужни су да у свом деловању воде рачуна о интересима академске заједнице у целини.

Обавеза вођења рачуна о интересима академске заједнице и Факултета представља дужност чланова академске заједнице да негују и развијају дух академских слобода, аргументовану расправу, критички став, толеранцију, као и друге вредности које су на добробит целој академској заједници и Факултету.

У односу према колегама, запосленима на Факултету као и према колегама у другим установама академске заједнице, чланови академске заједнице дужни су да своје обавезе и односе извршавају у складу са начелима одговорности, савесности, професионалности, објективности, непристрасности и међусобног уважавања.

II ОСНОВЕ АКАДЕМСКЕ ЧЕСТИТОСТИ

Поштовање академске честитости

Члан 6.

Чланови академске заједнице, који се баве научним и наставним радом, морају поштовати академску честитост, која се заснива на самосталном академском и научном раду, спровођењу оригиналних научних истраживања, представљању властитих резултата рада, као и у строгом поштовању и понашању у складу са ауторским правима других.

Дужности наставника и научног особља

Члан 7.

Дужности наставног и научног особља су да:

* поштују и примењују циљеве образовања, стратегије и стандарде које је установио Факултет и Универзитет;
* предмет који предају и његов садржај буду репрезентативни, релевантни, тачни и прецизни;
* се старају и теже да у оквиру своје научне, односно стручне области и предмета које изводе на студијама, постижу и преносе квалитетна научна сазнања;
* поштујући начело једнакости, пруже свим студентима исте могућности за стицање знања;
* вредновање рада и активности студента буде отворено, праведно, објективно и благовремено;
* проверу писаних радова студената обављају савесно и да обрате пажњу на то да ли радови садрже неки од облика неакадемског понашања попут: плагирања, лажног ауторства, измишљања и кривотворења резултата или аутоплагирања;
* испите изводе јавно и транспарентно, а оцењују поштујући начело објективности.

Рад са испитаницима

Члан 8.

У случају да се ради о научноистраживачком раду са испитаницима, истраживач је дужан:

* да предузме разумне кораке да се спречи или отклони свака предвидива штета или неугодност које истраживање може произвести код испитаника;
* да тражи сагласност матичне, или надлежне етичке комисије пре отпочињања следећих врста истраживања:
* са осетљивим особама/групама,
* које захтевају прикупљање података о испитаницима, када се подаци прибављају и од трећих лица која нису непосредна циљна

 група истраживања,

* у коме испитаници учествују без властитог знања или сагласности

 на почетку истраживања,истраживање о осетљивим темама,

* која захтевају инвазивне или потенцијално опасне процедуре

 било које врсте,

* која могу да изазову психолошки стрес, анксиозност, нелагоду

 или да доведе до штете, негативних последица или нарушавања

 његовог физичког или психичког интегритета,

* која подразумевају узорковање телесних течности или ткива

 испитаника,

* истраживање у коме није могуће заштитити идентитет учесника,
* истраживање које због методолошких разлога захтева да се пажња испитаника привремено скрене са правог предмета истраживања.

Када су испитаници правно и пословно способна лица, истраживач је дужан да обезбеди њихову валидну сагласност која потврђује да је испитаник разумео сврху истраживања, захтеве ситуације током истраживања и изричит пристанак на све радње предоченог истраживања.

Када су испитаници лица која немају пословну способност, истраживач је дужан да обезбеди валидну сагласност родитеља, односно старатеља.

Забрана коришћења недозвољених средстава и поступака

Члан 9.

Забрањено је подстицање на коришћење, помагање или толерисање употребе недозвољених техничких и других средстава и поступака приликом испуњавања предиспитних обавеза или полагања испита.

Забрана постављања додатних и неетичких услова

Члан 10.

Није дозвољено постављање захтева за приступање испиту, који нису садржани у елементима студијског програма.

Посебно је забрањено наметање услова који би представљали остваривање личне материјалне или друге користи.

Гаранције оригиналности (изворности) и тачности

Члан 11.

Чланови академске заједнице лично гарантују изворност радова које објављују, тачност у приказивању и навођењу информација, као и тачност о пореклу идеја и навода који су коришћени у раду.

Врсте неакадемског понашања и њихова забрана

Члан 12.

Приликом обављања научноистраживачког и стручног рада, забрањено је плагирање, лажно ауторство, измишљање или кривотворење резултата и аутоплагирање.

Поменуте забране се односе на семинарскезавршне, дипломске, мастер и специјалистичке радове, као и на магистарски рад, докторску дисертацију, рад у часопису, уџбеник, монографију, поглавље у зборницима и другим писаним радовима наставног и научног особља, односно студената.

Плагирање

Члан 13.

Плагирање је представљање и приказивање туђих идеја или туђег рада као свог, у целини или деловима, а без навођења изворног ауторства или изворника.

Плагирањем се сматра и противзаконито присвајање туђих интелектуалних творевина и научних резултата, те њихово приказивање као властито.

Облици плагирања

Члан 14.

Облици плагирања су:

* дословно преузимање и копирање, из електронских, штампаних или рукописних извора текста другог аутора или текста приређеног од стране професионалне агенције или другог физичког или правног лица, за потребе аутора или трећих лица – са српског или страног језика, у деловима, независно од његовог обима, или у целости – без навођења имена аутора и извора из којег је текст преузет као и без јасног обележавања преузетог дела;
* препричавање или сажимање текста другог аутора као и текста приређеног од стране професионалне агенције или другог физичког или правног лица, за потребе аутора или трећих лица – са српског или страног језика, у деловима, независно од његовог обима, или у целости – без навођења имена аутора и извора из којег је текст преузет као и без јасног обележавања препричаног дела. Аутор је дужан да се стекне јасан и недвосмислен утисак да сажети или препричани делови нису његова идеја тако што ће навести референцу, односно извор;
* непрецизно цитирање, које није по правилима цитирања прихваћеним у предметној научној или стручној области, односно по правилима цитирања у предметним часописима или по правилима издавача;
* представљање идеја других аутора као својих.

Забрањено је изостављање одговарајућег навођења имена аутора, односно извора из кога је текст преузет.

Лажно ауторство

Члан 15.

Лажно ауторство је навођење лица које није учествовало у изради рада као аутора.

Морају се адекватно наводити сва и само она лица која су учествовала у процесу настајања научног, тј. стручног рада, и која су допринели раду.

Забрањен је однос између лица укључених у израду рада, који се изражава кроз неетичко искоришћавање студентског рада и активности, пропуштању да се наведе примљена помоћ или пропуштању да се примене правила о групном раду на пројектима.

Измишљање и кривотворење резултата

Члан 16.

Измишљање и кривотворење резултата је деловање којим се манипулише предметом, опремом или процесом истраживања са циљем да резултати научног истраживања буду намерно подешени или протумачени у циљу потврђивања полазне хипотезе.

Посебан облик измишљања и кривотворења резултата је несавесно и неодговорно приказивање чињеница у извештајима о наставном, научноистраживачком и стручном раду.

Аутоплагирање

Члан 17.

 Аутоплагирање је поновно објављивање у деловима или целини, раније објављеног или у другу сврху искоришћеног властитог рада, као новог и оригиналног, при чему се изоставља навођење да је у питању већ објављен или задругу сврху искоришћен рад.

Облици других недозвољених активности

Члан 18.

Забрањено је измишљање или преправљање препорука и лажно представљање академских достигнућа.

Забрањено је примање поклона или услуга, за себе или друга лица, уколико постоји оправдана сумња да ће тиме бити извршен утицај на објективност или испуњавање обавеза члана академске заједнице.

Сузбијање корупције

Члан 19.

Обавезно је сузбијање сваког покушаја корупције на Факултету, као и пријављивање таквог случаја у складу са законом.

Забрана злоупотребе Кодекса

Члан 20.

Забрањено је неосновано пријављивање за плагијат, лажно ауторство, измишљање и кривотворење резултата, аутоплагирање, нетачност препорука и корупција.

Начин обављања професионалних обавеза и академских дужности

Члан 21.

Чланови академске заједнице дужни су да властите професионалне обавезе и академске дужности обављају непристрасно у складу са законом и Кодексом.

Не сме се користити властити положај за стицање било каквих користи или погодности за себе или повезано лице, нити деловати против интереса високог образовања у целини.

Забрана злоупотребе односа према другим члановима академске заједнице

Члан 22.

Чланови академске заједнице не смеју стварати неетичке интересне односе према лицима која би могла да утичу на њихову непристрасност, а у случају да такав однос постоји дужни су да га отклоне.

Забрањене су и ситуације и односи који би за последицу могли да имају кршење објективности и непристрасности, нарочито између чланова заједнице који су у узајамном хијерархијском односу, као и односу који укључује оцењивање туђег рада и достигнућа, или одлучивање о статусу лица која су хијерархијски подређена, о њиховом професионалном напредовању, погодностима, награђивању или кажњавању.

Ванакадемске делатности

Члан 23.

Забрањено је обављање било каквог ванакадемског посла или делатности који су у супротности са професионалним обавезама члана академске заједнице, или утичу на њихов интегритет и објективност у обављању академских дужности.

Овом забраном не могу бити обухваћене активности које произлазе из Уставом гарантованих људских и мањинских слобода и права.

Сукоб интереса

Члан 24.

Чланови академске заједнице дужни су да се старају да не дођу у сукоб интереса.

Сукоб интереса постоји у случају да приватни интерес члана академске заједнице, односно приватни интерес са њим повезаног лица утиче или може утицати на законито и непристрасно обављање професионалних обавеза и академских дужности.

Приватни интерес

Члан 25.

Приватни интерес је било који облик користи или погодности за члана академске заједнице или са њим повезаног лица, који се прибављају обављањем професионалних обавеза и академских дужности на високошколској установи или у академској заједници.

Приватним интересом такође се сматрају радње и активности, које проистичу из обављања професионалних обавеза и академских дужности, а којима се повезана лица стављају у повлашћен положај.

Повезана лица

Члан 26.

Повезаним лицима се сматрају особе које су са чланом академске заједнице:

* у браку или ванбрачној заједници;
* у крвном сродству у правој линији, односно у побочној линији закључно са другим степеном сродства;
* у тазбинском сродству закључно са другим степеном сродства;
* у односу заснованом на усвојењу;
* у односу кумства.

Оцена успешности

Члан 27.

Сваки члан академске заједнице подложан је оцени успешности професионалних обавеза и професионалне компетенције.

Оцена успешности мора бити утемељена на унапред утврђеним и транспарентним критеријумима, који се заснивају на објективности и непристрасности.

Оцењивање резултата рада других чланова академске заједнице

Члан 28.

Члан академске заједнице дужан је да објективно и непристрасно процењује постојање и испуњеност услова за професионално напредовање других чланова заједнице.

Процена се мора заснивати искључиво на критеријумима који су релевантни за обављање професионалних обавеза, као и на показаној стручности, таленту и резултатима професионалног рада, те засновани на закону, подзаконским актима и одговарајућим општим актима Факултета.

Забрана дискриминације

Члан 29.

Забрањен је сваки облик дискриминације приликом вредновања испуњености услова за професионално напредовање, као и у спровођењу поступка напредовања.

Сви чланови имају једнаке услове за напредовање искључиво на основу процене испуњености професионалних обавеза и академских дужности.

Примена Кодекса

Члан 30.

У поступку утврђивања неакадемског понашања, овај Кодекс се примењује на испитивање постојања плагирања, лажног ауторства, измишљања или кривотворења резултата или аутоплагирања.

За друге повреде Кодекса или академског понашања изричу се мере прописане општим актом Факултета.

III ПОСТУПАК ПРЕД ОРГАНИМА ФАКУЛТЕТА

 Органи који учествују у поступку

Члан 31.

Органи који учествују у поступку утврђивања повреде академског понашања су:

* одбор за етичка питања Факултета као првостепени орган који се бира на мандатни период од три године ;
* Наставно-научно веће Факултета;
* стручна комисија коју на предлог одбора за етичка питања , образује Наставно-научно веће Факултета ради утврђивање чињеничног стања и давања предлога за поступање другим органима у поступку, за период до окончања поступка због кога је формирана;
* Декан Факултета, који је дужан да се стара о спровођењу поступка утврђивања повреде академског понашања у роковима предвиђеним овим Кодексом и другим општим актима;
* етичка комисија Универзитета као другостепени орган.

Сви учесници у поступку утврђивања повреде академског понашања обавезни су да поштују стандарде прописане овим Кодексом, а у случају њихове повреде или прекорачења подлежу мерама прописаним Кодексом.

Субјекти који могу поднети захтев за покретање поступка

Члан 32.

Захтев за утврђивање повреде академског понашања (у даљем тексту: захтев) могу поднети:

* запослени на Факултету;
* студенти;
* органи и тела Факултета.

Елементи захтева за покретање поступка

Члан 33.

Обавезни елементи захтева су:

* докази за постојање повреде академског понашања (неакадемског понашања);
* образложење захтева;
* лични подаци и потпис подносиоца захтева.

Уколико подносилац захтева затражи, његови лични подаци морају бити третирани као поверљиви.

Подношење захтева

Члан 34.

Захтев се подноси одбору за етичка питања. Захтев може поднети лице, које је запослено или било запослено, завршило основне, мастер или докторске студије, односно одбранило магистарски или специјалистички рад или докторску дисертацију.

Поступак у случају коауторства

Члан 35.

У случају коауторства наставно-научних радника из две или више установа, поступак ће се спровести у високошколској установи, која остварује највећи удео у средствима финансирања пројекта, а ако рад није резултат пројекта, у установи коју, по хитном поступку одреди Ректорски савет КОНУС-а, односно КАССС-а.

Покретање првостепеног поступка

Члан 36.

Када утврди да је захтев уредан и садржи све прописане елементе, одбор за етичка питања је дужан да у року од осам дана од дана његовог пријема, достави захтев лицу против кога је поступак покренут.

Лице против кога је поступак покренут, у року од 15 дана може доставити писмено изјашњење о наводима захтева.

Сматра се да је достављање извршено и када је учињено путем електронске поште.

Уколико одбор за етичка питања закључи да лице против кога је поступак покренут, избегава да прими захтев, односно ако се о њему у прописаном року писмено не изјасни, може донети заључак, у року не краћем од 25 и не дужем од 30 дана од дана подношења захтева, да постоји основана сумња на постојање неакадемског понашања.

Одбијање захтева

Члан 37.

Одбор за етичка питања ће захтев одбити када утврди да је сумња у постојање повреде академског понашања неоснована.

Приликом одбијања захтева одбор за етичка питања је дужан да размотри и утврди да ли пријава садржи елементе лажне или шиканирајуће пријаве и да у случају њиховог постојања покрене поступак за утврђивање одговорности подносиоца захтева.

Захтев за образовање стручне комисије

Члан 38.

Када одбор за етичка питања утврди постојање основане сумње да је учињена повреда академског понашања, он ће у року од осам дана од пријема писаног изјашњења лица против кога је поднета пријава, односно осам дана од дана доношења закључка о недостављању (изостанку) писаног изјашњења, доставити захтев Наставно-научном већу Факултета да образује стручну комисију.

Одбор за етичка питања је дужан да о покренутом поступку, без одлагања, писмено обавести надлежни орган Универзитета.

Надлежни орган Универзитета у сваком тренутку може затражити извештај о току поступка који се води у матичној установи.

Састав стручне комисије

Члан 39.

Стручна комисија се састоји од:

* два члана из одговарајуће научне области које именује Наставно-научно веће Факултета;
* једног члана кога именује Универзитет у складу са својим општим актом, а који није запослен на Факултету;
* једног члана кога именује Национални савет за високо образовање а који није запослен на Факултету.

Поступак формирања стручне комисије

Члан 40.

На првој наредној седници, Наставно-научно веће Факултета отпочиње формирање стручне комисије одлуком о формирању комисије и именовањем два члана.

Истовремено, на истој седници упућује писмене захтеве надлежном органу Универзитета и Националном савету за високо образовање да именују по једног члана стручне комисије.

Универзитет и Национални савет за високо образовање дужни су да у року од 30 дана од пријема захтева Факултета, именују по једног члана стручне комисије.

Комисија је формирана протеком два дана након именовања последњег спољног члана комисије.

Декан Факултета дужан је да одмах након истека рока из става 3 овог члана, донесе решење о образовању и саставу стручне комисије и ово решење достави члановима.

Решење о саставу стручне комисије се доставља и институцијама које су именовале спољне чланове.

Начин одлучивања стручне комисије

Члан 41.

Комисија ради у пуном саставу и одлучује већином гласова од укупног броја чланова.

Члан комисије се не сме налазити у сукобу интереса из члана 24. Кодекса.

Лица која не могу бити чланови комисије

Члан 42.

Као чланови стручне комисије не могу бити именована лица која су као наставници или истраживачи претходно написали позитивну рецензију рада, ментор и чланови комисије за оцену и одбрану рада, потписници извештаја, као и подносилац захтева.

Методи и начин рада стручне комисије

Члан 43.

Стручна комисија испитује и обавља процену оригиналности:

* непосредним упоређивањем;
* узимањем у обзир резултата софтверске анализе;
* коришћењем других метода и стандарда који су сходни, адекватни и подобни научноистраживачкој области у којој је рађен испитивани рад или дело;
* прибављањем мишљења ментора, чланова комисије за оцену и комисије за одбрану, рецезента, одговарајућег стручног органа високошколске научне установе;
* прибављањем мишљења других стручних лица и тела, чије је деловање везано за Универзитет и његову делатност.

Доношење стручног мишљења

Члан 44.

Стручна комисија у року од 60 дана од дана свог образовања мора већином гласова донети образложено стручно мишљење и доставити га одбору за етичка питања.

Рок из става 1. овог члана може изузетно бити продужен на образложени предлог комисије за додатних 30 дана.

У периоду од 15. јула до 20. августа рокови мирују.

Извештај одбора за етичка питања

Члан 45.

На основу мишљења стручне комисије и писаног изјашњења лица против кога је покренут поступак, одбор за етичка питања ће у року од 15 дана од дана достављања мишљења стручне комисије, сачинити Извештај са мишљењем и доставити га Декану Факултета.

Поред Извештаја са мишљењем, одбор за етичка питања може Декану Факултета предложити уз образложење меру суспензије против лица о чијем се неакадемском поступању одлучује.

Одговорност других лицима обухваћених поступком

Члан 46.

Приликом утврђивања постојања повреде академског понашања, одбор за етичка питања у оквиру Извештаја може предложити изрицање мера за повреду Кодекса ментору, рецензентима и члановима комисије за оцену и одбрану рада.

Малициозна пријава

Члан 47.

Уколико одбор за етичка питања утвди да не постоји повреда Кодекса и академског понашања и да се, истовремено, пријава претежно заснива на неистинитим наводима или да садржи шиканирајуће елементе, покренуће се поступак утврђивања одговорности подносиоца захтева.

Доношење првостепене одлуке и изрицање мере

Члан 48.

По пријему Извештаја одбора за етичка питања, Декан Факултета га прослеђује на првој наредној седници Наставно-научном већу Факултета на одлучивање.

Наставно-научно веће Факултета доноси одлуку, већином гласова од укупног броја чланова.

На основу одлуке Наставно-научног већа Факултета, којом је утврђена повреда академског понашања, Декан Факултета у року од 15 дана изриче меру за повреду Кодекса.

Не сматрају се повредом академског интегритета радње проистекле из грешке иза које стоје часне намере, а која је довела до занемарљивог обима плагијата односно аутоплагијата.

Постојање грешака из претходног става овог члана мора бити образложено у Извештају одбора за етичка питања.

IV МЕРЕ ЗА ПОВРЕДУ КОДЕКСА

Члан 49.

За повреду Кодекса могу се изрећи мере за утврђено неакадемско понашање у виду плагирања, лажног ауторства, измишљања или кривотворења резултата и аутоплагирања, односно мере за утврђене мање повреде или немаран однос према обавези коректног академског понашања.

Мере за плагирање, лажно ауторство, измишљање или кривотворење резултата и аутоплагирање

Члан 50.

Мере које се могу изрећи за неакадемско понашање плагирања, лажног ауторства, измишљања или кривотворења резултата, односно аутоплагирања су:

1. оглашавање дипломе о стеченом научном звању доктора наука ништавом у случају коначне одлуке којом је утврђено да докторска дисертација није резултат оригиналног научног рада.

Даном оглашавања ништавности дипломе из става 1 тачке 1 овог члана престају права и обавезе проистекле по основу стицања поништене дипломе.

Истоветан поступак се примењује на магистарску тезу, мастер, специјалистички или дипломски рад.

1. одузимање наставничког односно сарадничког звања у случају да се сазнају нове чињенице, односно појаве докази из којих недвосмислено произлази да у тренутку избора у звање кандидат није испуњавао законом прописане услове, односно, ако се утврди да радови на основу којих је кандидат изабран у звање јесу резултат неакадемског понашања.

Поступак из става 1тачке 2овог члана покреће Декан Факултета и спроводи се у складу са општим актима Факултета.

Објављивање и дејство коначне одлуке

Члан 51.

Коначна одлука о изреченој мери за повреду академског понашања, објављује се на седници Наставно-научног веће Факултета, Изборног већа и Савета Факултета и на интернет страници Факултета.

V МЕРЕ ЗА МАЊЕ ПОВРЕДЕ КОДЕКСА

Члан 52.

Мере које се могу изрећи за мање повреде или немаран однос према обавези коректног академског понашања су:

* опомена;
* јавна опомена, и
* јавна осуда.

Сразмерност мере и повреде

Члан 53.

Врста мере из претходног члана одређује се сразмерно тежини утврђене повреде и штете која је нанета угледу Факултета.

О врсти мере из претходног члана одлучује Наставно-научно веће Факултета, а одлука мора садржати образложење због чега се одређено понашање сматра мањом повредом или немарним односом, а не неакадемско понашање утврђено чланом 49 овог Кодекса.

Опомена

Члан 54.

Опомена за повреду Кодекса се изриче у форми писаног упозорења без објављивања и уноси се у евиденцију о изреченим мерама упозорења, али не чини саставни део досијеа члана академске заједнице.

Јавна опомена

Члан 55.

Јавна опомена за повреду Кодекса објављује се на седници Наставно-научног већа Факултетаи Савета Факултета и уноси у досије члана академске заједнице.

Јавна осуда

Члан 56.

Јавна осуда због повреде Кодекса објављује се на седници Наставно-научног већа Факултета и Савета Факултета и стручног органа Универзитета, као и на интернет страници Факултета и уноси се у досије члана академске заједнице.

Објављивање изречених мера

Члан 57.

Јавна опомена и јавна осуда, објављују се одмах по коначности одлуке којом су изречене.

Првостепени поступак за чланове академске заједнице при Факултету

Члан 58.

Чланови академске заједнице при Факултету су сва лица запослена у организационим јединицама Факултета и студенти уписани на студијске програме које реализује Факултет.

Првостепени поступак се изводи по правилима поступка утврђеним овим Кодексом.

Органи првостепеног поступка за чланове академске заједнице при Факултету

Члан 59.

Органи првостепеног поступка су:

* одбор за етичка питања;
* Наставно-научно веће Факултета.

Жалба на првостепену одлуку

Члан 60.

Лице против којег је изречена мера, као и подносилац захтева којим је отпочео поступак, могу у року од 15 дана од дана пријема одлуке поднети жалбу другостепеном органу за професионалну етику, који је установљен општим актом Универзитета.

Достављање коначне одлуке Националном савету за високо образовање

Члан 61.

Факултет је дужан да коначну одлуку којом се изриче мера за повреду Кодекса проследи Националном савету за високо образовање, у року од осам дана од дана коначности.

Обнова поступка

Члан 62.

У случају долажења до сазнања о постојању нових чињеница значајних за доношење одлуке, а које нису биле познате док је вођен поступак за утврђивање повреде академског понашања, одбор за етичка питања, по подношењу образложеног захтева дужан је да покрене обнову тог поступка.

VI Прелазне и завршне одредбе

Члан 63.

Факултет ће у року од 60 дана од дана објављивања, овај Кодекс доставити Универзитету.

Универзитет је дужан да мишљење о усклађености достави Националном савету за високо образовање у року од 60 дана од дана пријема Кодекса.

Члан 64

Факултет ће донети општи акт о поступку утврђивања повреде академског интегритета најкасније 30 дана од дана објављивања одговарајућег општег акта које је донео Универзитет.

Факултет може одлучити да на првостепени поступак примењује општи акт о поступку утврђивања повреде академског интегритета које је донео Универзитет.

О оваквој одлуци се мора обавестити стручни орган Универзитета.

Члан 65

У случају да Факултет закључи уговор са другим институцијама или правним односно физичким лицима, за обављање споредних делатности, које су од значаја за редовно функционисање, саставни део уговора о ангажовању мора бити и одредба да се овај Кодекс примењује и на лица са којима је такав уговор закључен.

Члан 66

Кодекс ступа на снагу осмог дана од дана давања сагласности на исти од стране Универзитета.

 ПРЕДСЕДНИК

 НАСТАВНО-НАУЧНОГ ВЕЋА

 Проф.др Недељко Тица, ДЕКАН